কারও বয়স ২২, কারও আর একটু বেশি। দিনভর নোয়াপাড়া থেকে কবি সুভাষ পর্যন্ত ছুটতে হচ্ছে। ভিড়ের চাপও ক্রমাগত বাড়ছে। কোনওটার দরজা ঠিকমতো বন্ধ হয়না, কারও আবার মাঝেমধ্যেই নানারকম যান্ত্রিক বিপত্তি। কিন্তু বিশ্রামের উপায় নেই। নতুন রেক আসতেও আরও বছরখানেক। তাই পুরনো ১৪টি নন-এসি রেককে নতুন করে সারিয়ে আবার চালানোর সিদ্ধান্ত নিয়েছিল মেট্রো কর্তৃপক্ষ। সেই অনুযায়ী প্রথম নন-এসি রেকটির পুরো খোলনোলচে বদলে ফেলে ফের যাত্রী পরিষেবায় নামাল মেট্রো।

বৃহস্পতিবার হাওড়ায় একটি অনুষ্ঠানে এই রেকটির উদ্বোধন করেন রেলমন্ত্রী সুরেশ প্রভু। পুরনো রেকটিকে সম্পুর্ণ নতুন করে সারানো হয়েছে।মেট্রোর নোয়াপাড়া কারশেডেই রেকটি মেরামত করা হয়েছে। যাবতীয় যান্ত্রিক সমস্যার স্থায়ী মেরামতি ছাড়াও দরজা খোলা বন্ধ হওয়া-সহ অন্যান্য সমস্যা সারানো হয়েছে। এছাড়াও রেকটির ভিতরে যাত্রীদের বসার জায়গা, হ্যান্ডরেল-সহ অন্দরসজ্জা এসি রেকের মতো করা হয়েছে। বাইরে পড়েছে নতুন রংয়ের প্রলেপ। মেট্রো রেলে এই মুহূর্তে ১৪টি নন-এসি রেক রয়েছে।

সাধারণত এক একটি রেকের ২৫ বছরের ‘কোডাল লাইফ’ থাকে। যে ৭টি রেকের এখনও ২৫ বছর বয়স হয়নি, সেগুলিকে বেছে নিয়েই নতুন করে খোলনোলচে বদলে ফেলা হবে। ধাপে ধাপে আরও ছ’টি রেকে এই কাজ হবে। এর ফলে, এই রেকগুলিকে নিশ্চিন্তে আরও অন্তত পাঁচ বছর চালানো যাবে বলে জানিয়েছেন এক মেট্রোরেল কর্তা।